Broj: 711-I-1585-P-415-22/23-02-19

Zagreb, 17. srpnja 2023.

**MARNO MILOTIĆ**

**vršitelj dužnosti ravnatelja Javne ustanove Nacionalni park Brijuni**

**Predmet: MARNO MILOTIĆ, vršitelj dužnosti ravnatelja Javne ustanove Nacionalni park Brijuni**

* *Obavijest, dostavlja se*

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 17. srpnja 2023.g. odlučilo kako u Vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 12. listopada 2022..g. zaprimilo neanonimnu prijavu u kojoj se u bitnom navodi da imate prijavljeno prebivalište različito od prebivališta prijavljenog u imovinskoj kartici kao i da imate kupljen stan u Zagrebu putem kredita, a potom i u Puli te da ste zaboravili vlasništvo parkirnog mjesta od 12,5 kvadrata. Također se navodi da podižete više kredita, a da Vam je plaća samo 13.600,00 kuna.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Povjerenstvo je temeljem navoda u prijavi provelo ciljanu redovitu provjeru imovinskih kartica koje su bile aktualne u vrijeme prijave.

U odnosu na podatke o Vašim nekretninama Povjerenstvo je izvršilo uvid u imovinsku karticu od 3. lipnja 2022. g. te je utvrdilo da ste u dijelu imovinske kartice „Podatci o nekretninama“ naveli sljedeće nekretnine:

-stan u Zagrebu, …………………….., površine 74,57 m2, u osobnom knjižnom vlasništvu, k. o. Granešina, ZK ul. br. ………..,

-stan u Puli, ………………, površine 76,79 m2, u osobnom knjižnom vlasništvu, k. o. Pula, ZK ul. br. ………,

-livada u Cerovlju, ………………, površine 1147 m2, u osobnom knjižnom vlasništvu, k.o. Gologorica, ZK ul. br. ……,,

-livada u Cerovlju, ………………, površine 1802 m2, u osobnom knjižnom vlasništvu, k.o. Gologorica, ZK ul. br. ……..,

-livada u Cerovlju, ……………., površine 673 m2, u osobnom knjižnom vlasništvu, k.o. Gologorica, ZK ul. br. ……..

Uvidom u Zajednički informacijski sustav zemljišnih knjiga i katastra utvrđeno je ste vlasnik nekretnina, kako su navedene imovinskoj kartici.

U pogledu činjenice da je parkirališno mjesto broj 1 površine 12,50 m2 u zemljišne knjige upisano kao pripadak stana u Puli, prvenstveno se ističe da su obveznici dužni zasebno prijaviti nekretnine koje mogu biti predmetom samostalnog raspolaganja u pravnom prometu (odnosno koje su etažirane kao posebni dijelovi nekretnine), dok u slučaju pripadaka iste nisu dužni prijaviti kao zasebne nekretnine, već se isti smatraju integralim dijelom glavne nekretnine kojoj pripadaju.

U odnosu na okolnost da navedeni pripadak nije površinom uračunat u ukupnu površinu stana u Puli prilikom upisa u gore navedenu imovinsku karticu, napominje se kako se u navedenom slučaju radi o razlici u površini nekretnine, koja nije u kvantitativnom smislu takva da bi bila razlogom za utvrđivanje nerazmjera u smislu ZSSI-a.

Naime, u Koeficijentima korisne vrijednosti površina, koje čine Prilog 1. Pravilnika o metodama procjene vrijednosti nekretnina („Narodne novine“ broj 105/2015.) navedeno je da koeficijent korisnih vrijednosti površina parkirnih i garažnih mjesta na vanjskoj površini iznosi 0,20 odnosno 0,30 te se sukladno tome ukupna površina nekretnine ne bi mijenjala za više od 10%.

Prema ustaljenoj praksi Povjerenstva, nekretnina, u pogledu koje postoji Vaša obveza izvješćivanja sukladno ZSSI-u, i čija upisana površina u izvješću razlikuje za manje od 10% od površine upisane u zemljišne knjige, ne smatra se neskladom odnosno nerazmjerom u smislu ZSSI-a.

U pogledu eventualne netočnosti u imovinskoj kartici prijavljenog mjesta i adrese prebivališta sukladno članku 27. ZSSI-a, Povjerenstvo nije nadležno u postupku redovite provjere provjeravati osobne prijavljene podatke, slijedom čega eventualno netočan podatak o adresi prebivališta u imovinskoj kartici ne može za posljedicu imati utvrđenje nesklada u imovinskoj kartici.

U odnosu na navode o kreditima i ušteđevini uz premale iznose prihoda, s obzirom na to da ste postali obveznikom ZSSI-a tek 25. prosinca 2021. te da ste prijavili svoje imovinsko stanje s početkom mandata, ukazuje se da Povjerenstvo niti u smislu članka 29. stavka 2. ZSSI-a u ovom slučaju ne bi moglo utvrditi eventualni znatan nerazmjer u primicima i imovini jer se radi o ušteđevini stjecanoj prije stupanja na dužnost u smislu ZSSI-a.

Podredno, Povjerenstvo napominje da prema podacima navedenim u imovinskoj kartici ne proizlazi znatan nerazmjer u smislu članka 29. stavka 2. ZSSI-a, jer je plaća veća od mjesečnih rata kredita, a Povjerenstvo ne može procjenjivati životni stil odnosno mogućnosti obveznika da s tolikim iznosom plaće podmiruje rate kredita i redovne troškove.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Marno Milotić, osobnom dostavom
2. Objava na internetskoj stranici nakon uredne dostave obvezniku
3. Podnositelju na znanje
4. Pismohrana